石林諸孫葉子雲左手法二王逸蹟不下右手
作者：釋居簡
朝代：宋

paragraphs: 桐軒法鍾王，人鮮出其右。
出奇左運腕，亦復龍蛇走。
悠然伸勁畫，壯甚紫鐵鈕。
番然變道古，古藤瘦牽糾。
輕墨蔓如縷，大者大如斗。
故家翰墨場，有此擅場手。
星星滿青鏡，入眼未始有。
四支同一初，視聽有常守。
執捉與踐履，造次各先後。
云何互其用，落落便相偶。
猶來幽人心，冏冏浄不垢。
衡從一機透，衆妙俱輻輳。
逢原蓋自得，左右均去取。
枝葉隨根本，股肱副元首。
一身小天地，默窺元化母。